Blue Label skryf hele belegging in Cell C af | Netwerk24
Deur Nellie Brand-Jonker 19 September 2019 16:20
Die genoteerde telekommunikasiegroep Blue Label Telecoms gaan in die boekjaar tot einde Mei 'n groot verlies ly weens sy belegging in Cell C.
Blue Label verkoop onder meer voorafbetaalde lugtyd, data en elektrisiteitbewyse.
Blue Label het 'n handelsverklaring uitgereik wat die invloed van Cell C op sy resultate wys.
Sy resultate is reeds langer as die vereiste tyd laat en as hy nie voor einde September sy resultate uitreik nie sal sy notering op die JSE opgeskort word.
Blue Label het in Augustus 2017 sy belang van 45% in Cell C teen R5,5 miljard bekom.
In die boekjaar tot einde Mei 2018 het Blue Label Telecoms 'n wins per aandeel van 116,12c getoon. Dit gaan in die boekjaar tot einde Mei vanjaar omswaai in 'n verlies wat so groot as 725,81c kan wees.
Die grootste deel van die verlies word toegeskryf aan Cell C se bedryfsverlies en die afskryf van sy bates, asook Blue Label se afskryf van sy belegging in die selfoonoperateur.
Ander faktore wat tot die verlies bydra sluit in die afskryf van Blue Label se totale belegging in die Oxigen India-groep, insluitende 2Dfine Holdings Mauritius.
Die verlies word ook toegeskryf aan gedeeltelike afskrywings van die klandisiewaarde wat met Viamedia en Blue Label Connect te doen het, asook die gedeeltelike afskrywing van die belegging in die SupaPesa- gesamentlike onderneming.
As die invloed van dié faktore uitgesluit word, verwag Blue Label sy kernwesensverdienste gaan tussen R885 miljoen en R922 miljoen wees. Dit is tussen 24% en 29% meer as die R716 miljoen van die vorige boekjaar.
As die toename in die geweegde gemiddelde aantal aandele in berekening gebring word, is die verhoging per aandeel tussen 16% en 21%.